[{"text_idx": "#000002", "text": "Miren Amuriza bertsolariaren lehen eleberria, \u2018Basa\u2019, apirilean argitaratu zen. Interes handia piztu du eta horren froga dira ordutik hona egindako aurkezpenak. Hainbeste joan-etorrirekin ez duela ia denborarik izan liburua irakurtzeko, dio. Azkenetako agerpena Marisa Barrenak zuzentzen duen Andraguneko irakurle taldeak antolatutakoa izan zen Durangon. Bertan Maite Berriozabal gai jartzaileak elkarrizketatu zuen."}, {"text_idx": "#000003", "text": "Nobelak emakume bat du protagonista, andra baserritar adindua, Sabina izenekoa. Etxekoandrea da, langilea, tematia, gogorra, zakarra. Henry koinatua, mutil zaharra Ameriketan artzain ibilitakoa, zaintzen du. Protagonistari ebakuntza txiki bat egin diote eta bat-batean bere burua ere mugatua ikusi du. Hor dago nobelaren gatazka."}, {"text_idx": "#000004", "text": "Amurizak urrunekoa du Sabina adinez eta bizimoduz, baina hurbilekoa era berean, bi amamak baserritarrak izan direlako eta eurekin eta lagunekin txikitan denbora asko eman zuelako."}, {"text_idx": "#000006", "text": "Feminismoarekin lotutako gaiak agertzen dira. Esate baterako, \u2018matriarkatua\u2019 eta zaintza. \u201cFeminismoak naizen guztia eta egiten dudan guztia zeharkatzen du. Hortik begiratzen dut mundua eta filtro horretatik pasatuta saiatu naiz istorioa paperera eramaten\u201d, azpimarratu du Amurizak. Hori bai, begirada zeharkakoa izan da. Izan ere, bi obsesio izan ditu liburua idaztean: lehena, pertsonaien sinesgarritasuna, estereotipoetan ez jaustea, eta bigarrena planfletorik, diskurtsorik ez egitea. Gaiak eta pertsonaiak hitz eta ekintzen bidez aurkeztu dizkigu. Metafora asko ere badaude eleberrian giroa eta pertsonaiak irudikatzeko."}, {"text_idx": "#000007", "text": "Batek baino gehiagok esan dit protagonistarengan ama edo izeko edo aita ikusi duela eta nire kezka nagusia horixe zen: sinesgarria izatea"}, {"text_idx": "#000020", "text": "M.A.: Zaintza beste gai batzuen artean agertzen da eta aurkezpenak egin eta azalpenak eman ahala konturatu naiz fintzea tokatzen zaidala eta agian zuzenagoa litzateke esatea zaintzari buruz baino, beharbada, interdependentziari buruz gabiltzala, eta horren barruan sartzen dira zaintza harremanak eta komunikazio-inkomunikazioa, autoritatea eta abar. Zer zilegitasun daukat nik zaintzari buruzko diskurtsoa egiten hasteko teoria gehiago edukita praktika baino? Diskurtsoa egiterik ez nuen nahi. Modako gaia da zaintza. Oso garrantzitsua da edozein gaik erdigunea hartzen duen momentuan konplexutzea eta nobelaren kasuan horretarako bidea gatazka hainbat ertzetatik kontatzea izan da, hain zuzen. Sabina zaintzaile sumisoa moduan bakarrik agertu izan balitz ez genion justiziarik egingo, ez bere irudiari, ez zaintzaleari buruz daukagun iruditeri homogeneoari. Orduan hor daude Sabinaren bi rolak: zaintzaile versus gobernari. Berak dio zaindu ez, koinatua gobernatzen duela. Zaindu egiten du esnea txapan dagoenean. Animaliak eta baserria ere gobernatu egiten ditu."}, {"text_idx": "#000026", "text": "21 filmeetatik 6 baino ez dituzte zuzendu"}, {"text_idx": "#000029", "text": "Nortzuk gara \u00bb Quie\u0301nes somos"}]